
ACORD 4/2009, DE 14 DE GENER, DEL PLE DEL CONSELL DE L’AUDIOVISUAL DE CATALUNYA

Expedient núm. 12/A/2008. Autorització d’una modificació de l’estructura accionarial de la societat IG Media Produccions, SL, com a conseqüència d’un negoci jurídic de transmissió de participacions socials.

Antecedents

I. En data 27 de novembre de 2008 (amb registre d’entrada núm. 3157/2008) va tenir entrada en aquest Consell un escrit signat pels senyors [ ... ] i [ ... ], juntament amb diversa documentació, relatiu a una sol·licitud d’autorització administrativa prèvia per a un negoci jurídic de transmissió de participacions socials de la companyia concessionària IG Media Produccions, SL.

II. La societat IG Media Produccions, SL té adjudicada la concessió per a la prestació del servei públic de televisió digital local privada, en règim de gestió indirecta, del programa número 3 del canal 37 amb referència TL04B, a la demarcació d’Igualada, que opera amb el nom comercial TV Igualada, atorgada mitjançant Acord de Govern de la Generalitat de Catalunya de data 18 de juliol de 2006.

III. IG Media Produccions, SL, amb Cif núm. B-62528195, és una societat mercantil amb l’estructura accionarial següent: Gibson Time, SL és titular del 66,66% del capital social i Chest Game, SL és titular del restant 33,33% del capital social.
IV. El projecte de modificació accionarial pel qual es demana l’autorització prèvia, consisteix en l’adquisició per títol de compravenda, per part de la societat Gibson Time, SL de les participacions socials de la societat IG Media Produccions, SL que pertanyen a la societat Chest Game, SL, de forma que l’adquirent esdevindrà soci únic.

V. Com a conseqüència del negoci jurídic esmentat, i en cas de ser autoritzat per aquest Consell, la societat IG Media Produccions, SL esdevindrà unipersonal, i el seu soci únic serà la societat Gibson Time, SL.

VI. Vist l’informe d’operadors d’aquest Consell.

Consideracions jurídiques

1- Competència del Consell de l’Audiovisual de Catalunya
L’article 41.1 de la Llei 22/2005, de 29 de desembre, de la comunicació audiovisual de Catalunya (LCA) estableix que qualsevol projecte de modificació de l’estructura accionarial o empresarial dels prestadors de serveis de comunicació audiovisual requereix l’autorització prèvia del Consell de l’Audiovisual de Catalunya.

2- Compromís adquirit per la societat interessada
Amb caràcter previ i, abans d’estudiar el negoci jurídic de transmissió de participacions socials d’IG Media Produccions, SL, que modifica l’estructura accionarial de la societat, s’ha d’analitzar el contracte concessional signat el 15 d’octubre de 2006 entre el Govern de la Generalitat de Catalunya i la societat IG Media Produccions, SL, el qual, a la clàusula tercera, lletra c) estableix que són obligacions contractuals essencials, “els compromisos particulars contrets pel concessionari en el sobre B de la seva proposta, que s’adjunta com a annex II, formant-ne part d’aquest contracte.”
En aquest punt, IG Media Produccions, SL va assolir el compromís següent:
2. PROPOSTA ECONÒMICA

2.1 COMPROMÍS DE MANTENIR L’ESTRUCTURA ACCIONARIAL

“Els accionistes de la societat no només es comprometen a no transmetre la concessió en un període mínim de cinc anys, sinó que es comprometen a no transferir la gestió del servei públic de televisió digital terrenal ni en el període concessional ni en les futures renovacions.

IG Media Produccions, SL té el compromís dels seus socis de no alterar substancialment l’estructura accionarial durant tot el període de vigència de la concessió del present concurs i en cap cas a afectar-ne el control”.

La variació del 33,33% que es produeix en la distribució del capital de la societat IG Media Produccions, SL, consisteix en un enfortiment del soci majoritari Gibson Time, SL, qui incrementa la seva participació del 66,66% inicial fins el 100% i, la sortida de l’accionariat del soci minoritari Chest Game, SL.
La societat Gibson Time, SL esdevé soci únic, però no es produeix una modificació substancial de l’estructura de capital inicial, atès que no es produeix un canvi de control en el capital d’IG Media Produccions, SL. En conseqüència, l’operació no suposa una vulneració del compromís concessional assumit per la societat concessionària.

3- Garantia del pluralisme

En no existir un canvi de control en el capital social de la societat IG Media Produccions, SL, l’operació no té incidència en el pluralisme, i per tant, no cal analitzar si l’estructura accionarial resultant del negoci jurídic s’adequa a les garanties del pluralisme i control de les concentracions en la comunicació audiovisual, establertes en el Títol IV, Capítol II de la Llei 22/2005, de 29 de desembre, de la comunicació audiovisual de Catalunya.

Igualment, no s’analitza si la nova composició accionarial d’IG Media Produccions, SL, comporta que aquesta societat es trobi inclosa en cap dels supòsits previstos a l’article 19 de la Llei 10/1988, de 3 de maig, de televisió privada.

De les anteriors consideracions es conclou que l’operació mercantil objecte d’anàlisi, no suposa cap incompliment de la normativa aplicable.

Per tot l’exposat, el Ple del Consell de l’Audiovisual de Catalunya adopta els següents:

ACORDS
1. Autoritzar l’operació mercantil de transmissió de participacions socials de la societat IG Media Produccions, SL, mitjançant la qual esdevé una societat unipersonal integrada pel soci únic Gibson Time, SL.

Aquesta autorització restarà condicionada a l’aportació a aquest Consell, en un termini màxim de 2 mesos, de la documentació acreditativa de la formalització de la transmissió de participacions socials en els termes descrits en aquest Acord. En cas contrari, l’autorització quedarà sense efectes.

2. Notificar aquest Acord a la societat IG Media Produccions, SL i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 14 de gener de 2009

Josep M. Carbonell i Abelló                                               Santiago Ramentol i Massana

President                                                                            Conseller secretari

